text: 22-årig polak dømt for tyveri af dansk campingvogn
  06 juli 2015 kl. 15.10
  Udlændingeafdelingen i Padborg har haft en 22-årig polak fremstillet i grundlovsforhør mandag middag. Han blev dømt for tyveri af en dansk campingvogn og fik straksdom med indrejseforbud i seks år.
  Sagen var endnu en udløber af det dansk-tyske politi-samarbejde. 
  Polakken blev nemlig kontrolleret af tysk politi for 14 dage siden. Han var på vej gennem Tyskland med campingvognen, som var stjålet i Lind ved Herning i ugen forinden.
  Syd- og Sønderjyllands specialafdeling i Padborg fik hentet polakken til Danmark, hvor han lidt over middag blev fremstillet i grundlovsforhør.
  Han erkendte tyveriet og fik en straksdom på 60 dages fængsel og seks års indrejseforbud.
  Udlændingekontrolafdelingen (UKA) har taget kontakt til campingvognens ejer.
  